Predkladacia správa
	Materiál „Návrh postupu a konkretizácia jednotlivých krokov riešenia dostavby a následnej prevádzky novostavby Slovenského národného divadla” predkladá minister kultúry SR na základe bodu B. 2 uznesenia vlády č. 94/2005 z 2. februára 2005.
	Základným zámerom predkladaného materiálu je oboznámiť vládu SR s konkrétnymi možnosťami zabezpečenia novostavby budovy SND v Bratislave tak, aby mohla záväzne určiť konkrétny spôsob riešenia s minimalizáciou negatívnych dopadov na záujmy kultúry, rozpočet verejných financií, ako aj na verejnú mienku.
	Príprava materiálu vychádzala z jednotlivých analýz a odborných podkladov, ktoré Ministerstvo kultúry SR spracovalo v rokoch 2002 až 2005, ako aj z odbornej diskusie, ktorá prebehla na úrovni pracovnej skupiny pre preskúmanie východísk a hľadanie alternatívneho riešenia prevádzkovania a dofinancovania novostavby, vytvorenej na základe občianskej výzvy Hlas pre kultúru, ako aj rokovania Výboru Národnej rady Slovenskej republiky pre vzdelanie, vedu, šport a mládež, kultúru a médiá dňa 4. 1. 2005. Pracovná skupina bola vytvorená zo zástupcov rezortov kultúry, hospodárstva a financií, členov kolégia ministra kultúry, vedenia SND,  predstaviteľov divadelnej a kultúrnej obce, ako aj zástupcov samotnej občianskej iniciatívy. 
	Pracovná skupina na svojich rokovaniach dospela k istému kompromisu medzi predstavami divadelníkov a reálnymi ekonomickými možnosťami štátu. Ten odporúča v ďalších krokoch vychádzať z predpokladu, že novostavba ostane majetkom štátu, jej priestory by mali slúžiť predovšetkým pre divadelné resp. širšie  kultúrne účely, nie však výlučne potrebám SND. Požiadavky na využitie by mal rámcovo vymedziť rezort kultúry v spolupráci s vedením SND, ako aj ostatnými divadelníkmi a odbornou verejnosťou. 
	Predložený materiál navrhuje postup v dvoch alternatívach, ktoré vo veľkej miere rešpektujú tak požiadavku na minimalizáciu dopadu na rozpočet verejných financií v súvislosti s dostavbou i prevádzkou komplexu, ako aj kompromisné východiská odporúčané na základe rokovaní pracovnej skupiny.